DECIZIA COMISIEI
din 13 septembrie 2007
de modificare a Deciziei 2007/554/CE privind anumite măsuri de protecție contra febrei aftoase din Regatul Unit
[notificată cu numărul C(2007) 4301]
(Text cu relevanță pentru SEE)
(2007/608/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
Decizia 2007/554/CE a Comisiei din 9 august 2007 privind anumite măsuri de protecție contra febrei aftoase din Regatul Unit (3) a fost adoptată în urma recentelor focare de febră aftoasă în statul membru respectiv. Această decizie se aplică până la data de 15 septembrie 2007.
(2)
Decizia 2007/554/CE definește zonele cu risc sporit și zonele cu risc redus din statele membre afectate și prevede o interdicție de expediere a animalelor susceptibile din zonele cu risc sporit și cele cu risc scăzut, precum și a produselor provenite de la animalele din zonele cu risc sporit. Decizia prevede, de asemenea, normele aplicabile în cazul expedierii din zonele respective a produselor care nu prezintă riscuri și care fie au fost obținute, înaintea impunerii restricțiilor, din materii prime provenite din afara zonelor restricționate, fie au făcut obiectul unei tratări care s-a dovedit a fi eficientă în privința inactivării virusului febrei aftoase.
(3)
Până la data de 15 septembrie 2007, anexele I și II la Decizia 2007/554/CE limitează zonele cu risc sporit și cele cu risc scăzut respectiv la perimetrele zonei de supraveghere consolidată din jurul celor două focare de febră aftoasă confirmate la începutul lunii august 2007 și care a fost menținută până la data de 8 septembrie, conform articolului 44 din Directiva 2003/85/CE din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (4).
(4)
Ca urmare a apariției unui nou focar de febră aftoasă la data de 12 septembrie 2007 în Marea Britanie, în afara zonelor descrise în anexele I și II la Decizia 2007/554/CE, Regatul Unit a luat măsuri în cadrul Directivei 2003/85/CE a Consiliului și a introdus măsuri suplimentare în zonele afectate.
(5)
Situația febrei aftoase din Regatul Unit poate pune în pericol siguranța șeptelului din alte state membre prin schimburile comerciale cu animale biungulate vii și prin punerea pe piață a unora dintre produsele acestora.
(6)
Având în vedere situația bolii în Regatul Unit, este necesar ca Decizia 2007/554/CE să fie modificată înainte de 15 septembrie 2007, pentru ca aplicarea acesteia să fie extinsă până la data de 15 octombrie 2007 cel puțin și, în lumina situației epidemiologice, pentru ca zonele restricționate să fie lărgite.
(7)
Prin urmare, Decizia 2007/554/CE ar trebui modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2007/554/CE se modifică după cum urmează:
1.
La articolul 17, „15 septembrie 2007” se înlocuiește cu „15 octombrie 2007”;
2.
Anexele I și II se înlocuiesc cu textul din anexa la prezenta decizie.
Articolul 2
Statele membre modifică măsurile pe care le aplică schimburilor comerciale pentru a asigura conformitatea lor cu prezenta decizie. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 13 septembrie 2007.